Paskaidrojuma raksts
Dienvidkurzemes novada pašvaldības domes saistošiem noteikumiem Nr.2026/__
“Par grozījumiem Dienvidkurzemes novada pašvaldības saistošajos noteikumos
Nr. 2023/17 “Par decentralizēto kanalizācijas sistēmu apsaimniekošanas un
reģistrēšanas kārtību Dienvidkurzemes novada pašvaldībā"”

	Paskaidrojuma raksta sadaļa
	Norādāmā informācija

	1. Mērķis un nepieciešamības pamatojums
	Saistošo noteikumu mērķis ir noteikt decentralizēto kanalizācijas sistēmu, kuras nav pievienotas sabiedrisko ūdenssaimniecības pakalpojumu sniedzēja centralizētajai kanalizācijas sistēmai, kontroles un uzraudzības kārtību, minimālo notekūdeņu un nosēdumu izvešanas biežumu, prasības asenizatoriem, decentralizēto kanalizācijas sistēmu reģistrācijas kārtību, kā arī decentralizēto kanalizācijas pakalpojumu uzskaites un sniegšanas kārtību Dienvidkurzemes novada administratīvajā teritorijā.

Saistošo noteikumu 1. pielikumā ir uzskaitīti ciemi, kuru teritorijās esošajām decentralizētajām kanalizācijas sistēmām piemērojamas saistošajos noteikumos noteiktās prasības. Šobrīd 1. pielikumā ir iekļauti 36 ciemi.

Dienvidkurzemes novada Baltijas jūras piekrastes teritorijas ir nozīmīga dzīvesvietu, rekreācijas un tūrisma attīstības zona. Vienlaikus ievērojama daļa piekrastes ciemu atrodas Baltijas jūras un Rīgas jūras līča piekrastes ierobežotas saimnieciskās darbības aizsargjoslā, kuras platums vietām sasniedz piecus kilometrus no krasta līnijas. Šajās teritorijās ir īpaši svarīgi nodrošināt vides kvalitātes saglabāšanu, ilgtspējīgu teritorijas attīstību un preventīvu rīcību iespējamo piesārņojuma risku novēršanai.

Pieaugot dzīvojamās apbūves, vasaras māju un tūrisma objektu skaitam piekrastes teritorijās, palielinās decentralizēto kanalizācijas sistēmu izmantošanas intensitāte. Teritorijās, kur nav izbūvēta centralizēta kanalizācijas infrastruktūra, būtiska nozīme ir efektīvai decentralizēto kanalizācijas sistēmu uzraudzībai, uzskaitei un ekspluatācijas kontrolei, lai mazinātu riskus pazemes ūdeņu, virszemes ūdeņu, Baltijas jūras piekrastes un īpaši aizsargājamo dabas teritoriju kvalitātei.

Izvērtējot Baltijas jūras un Rīgas jūras līča piekrastes ierobežotas saimnieciskās darbības aizsargjoslā esošo ciemu izvietojumu, kā arī nepieciešamību nodrošināt vienotu pieeju decentralizēto kanalizācijas sistēmu uzraudzībai piekrastes teritorijās, secināts, ka saistošo noteikumu prasības ir attiecināmas arī uz Nidas, Papes, Klampju ciema, Kalnišķi, Strantes, Ulmales un Sakas ciemiem.

Papildus minētajam Dienvidkurzemes novada pašvaldībā saņemta Dabas aizsardzības pārvaldes 2026. gada 12. maija vēstule Nr. 1.6.1/3103/2026-N „Par decentralizēto kanalizācijas sistēmu apsaimniekošanu un reģistrēšanu Nidas un Papes ciemos”, kurā norādīta nepieciešamība nodrošināt decentralizēto kanalizācijas sistēmu reģistrēšanu un uzraudzību piekrastes teritorijās, īpaši dabas parka “Pape” teritorijā.

Ņemot vērā minēto, nepieciešams veikt grozījumus Dienvidkurzemes novada pašvaldības domes saistošajos noteikumos Nr. 2023/17 „Par decentralizēto kanalizācijas sistēmu apsaimniekošanas un reģistrēšanas kārtību Dienvidkurzemes novada pašvaldībā”.

	2. Fiskālā ietekme uz pašvaldības budžetu 
	Grozījumu izpildei nav nepieciešama jaunu institūciju izveide vai esošo institūciju paplašināšana.
Grozījumu īstenošanai netiek prognozēta finansiāla ietekme uz pašvaldības budžetu.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci 
	Grozījumi nodrošinās Pašvaldības uzraudzību pār decentralizēto kanalizācijas sistēmu ekspluatāciju ciemos, kas atrodas Baltijas jūras piekrastes joslā, tai skaitā dabas parkā “Pape”, kura ekosistēma ir īpaši jūtīga pret piesārņojumu. Uzņēmējdarbības vide netiks ietekmēta, jo nekādi papildus aizliegumi netiek ieviesti.

	4. Ietekme uz administratīvajām procedūrām un to izmaksām 
	Saistošo noteikumu grozījumi tiks publicēti oficiālajā izdevumā "Latvijas Vēstnesis" un Dienvidkurzemes novada informatīvajā izdevumā “Dienvidkurzeme” un  tīmekļa vietnē https://www.dkn.lv. 
Ēku īpašniekiem vai valdītājiem būs jāiesniedz Pašvaldībā decentralizētās kanalizācijas sistēmas reģistrācijas apliecinājums. Decentralizētā kanalizācijas sistēma tiks reģistrēta jau esošajā Decentralizēto kanalizācijas sistēmu reģistrā.
Par saistošo noteikumu pārkāpumiem paredzēts brīdinājums vai naudas sods. Administratīvo procesu uzsāk pašvaldības policija.

	5. Ietekme uz pašvaldības funkcijām un cilvēkresursiem 
	Pašvaldības funkcijas nemainās.
Nav nepieciešams veidot jaunas pašvaldības institūcijas, papildus cilvēkresursi nav nepieciešami. 

	6. Informācija par izpildes nodrošināšanu 
	Saistošo noteikumu izpildē iesaistītās institūcijas (pašvaldības vides aizsardzības speciālisti, Būvvalde un pašvaldības policija) nodrošinās saistošo noteikumu ievērošanas kontroli.

	7. Prasību un izmaksu samērīgums pret ieguvumiem, ko sniedz mērķa sasniegšana 
	Prasības decentralizētajām kanalizācijas sistēmām nemainās. Iedzīvotājiem būs jāreģistrē sava decentralizētā kanalizācijas sistēma, iesniedzot pašvaldībā reģistrācijas apliecinājumu.
Saistošo noteikumu grozījumi neradīs papildus izmaksas pašvaldībai un iedzīvotājiem.

	8. Izstrādes gaitā veiktās konsultācijas ar privātpersonām un institūcijām 
	Saņemts Dabas aizsardzības pārvaldes viedoklis (2026. gada 13. maija vēstule “Par decentralizēto kanalizācijas sistēmu apsaimniekošanu un reģistrēšanu Nidas un Papes ciemos”).
Saistošo noteikumu projekts tika publicēts Dienvidkurzemes novada pašvaldības tīmekļvietnē sabiedrības viedokļa noskaidrošanai uz 14 dienām. Noteiktajā termiņā iedzīvotājiem un citām ieinteresētajām personām tika nodrošināta iespēja iesniegt priekšlikumus un ieteikumus.

